title: Sklep Komisije (EU) 2018/1996 z dne 14. decembra 2018 o določitvi notranjih pravil glede zagotavljanja informacij posameznikom, na katere se nanašajo osebni podatki, in omejitve nekaterih njihovih pravic v okviru obdelave osebnih podatkov za namene preiskav o trgovinski zaščiti in trgovinski politiki

text:
                  17.12.2018

                  SL

                  Uradni list Evropske unije

                  L 320/40

         SKLEP KOMISIJE (EU) 2018/1996
         z dne 14. decembra 2018
         o določitvi notranjih pravil glede zagotavljanja informacij posameznikom, na katere se nanašajo osebni podatki, in omejitve nekaterih njihovih pravic v okviru obdelave osebnih podatkov za namene preiskav o trgovinski zaščiti in trgovinski politiki
         EVROPSKA KOMISIJA JE –
         ob upoštevanju Pogodbe o delovanju Evropske unije in zlasti člena 249(1) Pogodbe,
         ob upoštevanju naslednjega:

                     (1)

                     Komisija v okviru svojega mandata na podlagi uredb Evropskega parlamenta in Sveta (EU) 2015/478 (1), (EU) 2015/755 (2), (EU) 2016/1036 (3) in (EU) 2016/1037 (4) izvaja trgovinsko politiko Unije.

                     (2)

                     Zlasti med preiskavami o trgovinski zaščiti se osebni podatki v smislu člena 3(1) Uredbe (EU) 2018/1725 Evropskega parlamenta in Sveta (5) neizogibno obdelajo. Komisija zbira informacije v preiskovalnem interesu, vključno z osebnimi podatki. Ob upoštevanju zahteve po varovanju zaupnih informacij bi morale biti vse informacije, ki jih da na voljo katera koli stran v preiskavi, takoj na voljo drugim zainteresiranim stranem, ki sodelujejo v preiskavi, z dostopom do nezaupne dokumentacije. Ta prenos podatkov je potreben za obrambo pravnih zahtevkov zainteresiranih strani in predpisan z zakonodajo. Naloge Komisije na področju trgovinske politike in trgovinske zaščite so glavna odgovornost Generalnega direktorata za trgovino (v nadaljnjem besedilu: GD za trgovino), katerega organizacijske enote delujejo kot upravljavci.

                     (3)

                     Osebni podatki, ki jih Komisija obdeluje, so na primer identifikacijski podatki, kontaktni podatki, poklicni podatki in podatki, povezani s predmetom preiskave. Osebni podatki se hranijo v varnem elektronskem okolju, da se prepreči nezakonit dostop ali prenos podatkov osebam zunaj Komisije. Nekateri osebni podatki se lahko vključijo v ločeno elektronsko okolje, do katerega lahko dostopa regulirano število zainteresiranih strani, ki jih preiskava zanima. Osebni podatki se do konca preiskave hranijo znotraj služb Komisije, ki so pristojne za preiskavo. Obdobje upravne hrambe traja 5 let in začne teči s koncem preiskave. Ob koncu obdobja hrambe se informacije, povezane s primerom, vključno z osebnimi podatki, prenesejo v zgodovinski arhiv Komisije (6).

                     (4)

                     Komisija mora pri opravljanju svojih nalog spoštovati pravice fizičnih oseb v zvezi z obdelavo osebnih podatkov, ki jih priznavata člen 8(1) Listine Evropske unije o temeljnih pravicah in člen 16(1) Pogodbe ter pravice na podlagi Uredbe (EU) 2018/1725. Hkrati mora Komisija spoštovati stroga pravila o zaupnosti iz člena 19 Uredbe (EU) 2016/1036, člena 29 Uredbe (EU) 2016/1037, člena 8 Uredbe (EU) 2015/478 in člena 5 Uredbe (EU) 2015/755.

                     (5)

                     V nekaterih okoliščinah je treba uskladiti pravice posameznikov, na katere se nanašajo osebni podatki, v skladu z Uredbo (EU) 2018/1725 s potrebami po učinkovitosti preiskav ter ob popolnem spoštovanju temeljnih pravic in svoboščin drugih posameznikov, na katere se nanašajo osebni podatki. V ta namen člen 25(1)(c), (g) in (h) Uredbe (EU) 2018/1725 Komisiji omogoča omejitev uporabe členov 14 do 17, 19, 20 in 35 ter načela preglednosti, določenega v členu 4(1)(a), kolikor njegove določbe ustrezajo pravicam in obveznostim iz členov 14 do 17, 19, 20 in 35 navedene uredbe.

                     (6)

                     Za zagotovitev učinkovitosti preiskav o trgovinski zaščiti ob upoštevanju standardov varstva osebnih podatkov v skladu z Uredbo (EU) 2018/1725, ki je nadomestila Uredbo (ES) št. 45/2001 Evropskega parlamenta in Sveta (7), je treba sprejeti notranja pravila, v skladu s katerimi lahko Komisija omeji pravice posameznikov, na katere se nanašajo osebni podatki, v skladu s členom 25(1)(c), (g) in (h) Uredbe (EU) 2018/1725.

                     (7)

                     Zato je treba določiti notranja pravila, ki bi zajela vse postopke obdelave podatkov, ki jih izvaja Komisija v okviru svoje preiskovalne funkcije na področju trgovinske zaščite. Ta pravila bi se morala uporabljati za postopke obdelave podatkov, izvedene pred začetkom preiskave, med preiskavami in med spremljanjem nadaljnjih ukrepov v zvezi z rezultati preiskav.

                     (8)

                     Za zagotovitev skladnosti s členi 14, 15 in 16 Uredbe (EU) 2018/1725 bi morala Komisija vse posameznike obveščati o svojih dejavnostih, ki vključujejo obdelavo njihovih osebnih podatkov, in o njihovih pravicah na pregleden in usklajen način v obliki obvestila o varstvu podatkov, objavljenega na spletišču Komisije. Po potrebi bi morala Komisija predložiti dodatne zaščitne ukrepe za zagotovitev, da so posamezniki, na katere se nanašajo osebni podatki, v ustrezni obliki o tem posamezno obveščeni.

                     (9)

                     Na podlagi člena 25 Uredbe (EU) 2018/1725 lahko Komisija tudi omeji zagotavljanje informacij posameznikom, na katere se nanašajo osebni podatki, in izvrševanje drugih pravic posameznikov, na katere se nanašajo osebni podatki, da bi zaščitila lastne preiskave o trgovinski zaščiti in pravice drugih oseb, povezanih s preiskavami.

                     (10)

                     Da se ohrani učinkovito sodelovanje, bo morala Komisija poleg tega morda omejiti uporabo pravic posameznikov, na katere se nanašajo osebni podatki, da se zaščitijo postopki obdelave drugih institucij, organov, uradov in agencij Unije ali pristojnih organov držav članic. V ta namen bi se morala Komisija posvetovati z navedenimi institucijami, organi, uradi in agencijami o ustreznih razlogih za uvedbo omejitev ter o potrebi po omejitvah in njihovi sorazmernosti.

                     (11)

                     Komisija bo morda morala omejiti tudi zagotavljanje informacij posameznikom, na katere se nanašajo osebni podatki, in uporabo drugih pravic posameznikov, na katere se nanašajo osebni podatki, v zvezi z osebnimi podatki, prejetimi od tretjih držav ali mednarodnih organizacij, da bi izpolnila svojo dolžnost sodelovanja s temi državami ali organizacijami in tako ohranila pomembni cilj splošnega javnega interesa Unije. Vendar pa lahko v nekaterih okoliščinah interes ali temeljne pravice posameznika, na katerega se nanašajo osebni podatki, prevladajo nad interesom mednarodnega sodelovanja.

                     (12)

                     Komisija bi morala vse omejitve obravnavati na pregleden način in vsako uporabo omejitev zabeležiti v ustreznem sistemu evidentiranja.

                     (13)

                     V skladu s členom 25(8) Uredbe (EU) 2018/1725 lahko upravljavci preložijo, opustijo ali zavrnejo zagotavljanje informacij o razlogih za uporabo omejitve za posameznika, na katerega se nanašajo osebni podatki, če bi ta zagotovitev na kakršen koli način ogrozila namen omejitve. To zlasti velja za primere omejitev pravic iz členov 16 in 35 Uredbe (EU) 2018/1725.

                     (14)

                     Komisija bi morala redno pregledovati naložene omejitve za zagotovitev, da so pravice posameznika, na katerega se nanašajo osebni podatki, do obveščenosti na podlagi členov 16 in 35 Uredbe (EU) 2018/1725 omejene le, dokler so take omejitve potrebne, da se Komisiji omogoči izvajanje preiskav o trgovinski zaščiti.

                     (15)

                     Če se omejijo druge pravice posameznikov, na katere se nanašajo osebni podatki, bi moral upravljavec za vsak primer posebej oceniti, ali bi sporočanje omejitve ogrozilo njen namen.

                     (16)

                     Uradna oseba za varstvo podatkov pri Evropski komisiji bi morala opraviti neodvisen pregled uporabe omejitev, da se zagotovi skladnost s tem sklepom.

                     (17)

                     Uredba (EU) 2018/1725 z datumom začetka veljavnosti nadomesti Uredbo (ES) št. 45/2001 brez kakršnega koli prehodnega obdobja. Možnost uporabe omejitev za nekatere pravice posameznikov, na katere se nanašajo osebni podatki, je bila določena v Uredbi (ES) št. 45/2001. Da bi se izognili ogrožanju trgovinske politike in izvajanju preiskav o trgovinski zaščiti, bi se moral ta sklep uporabljati od datuma začetka veljavnosti Uredbe (EU) 2018/1725.

                     (18)

                     Evropski nadzornik za varstvo podatkov je mnenje podal 30. novembra 2018 –

               SPREJELA NASLEDNJI SKLEP:

            Člen 1
            Predmet urejanja in področje uporabe

               1.   Ta sklep določa pravila, ki jih mora Komisija upoštevati za obveščanje posameznikov, na katere se nanašajo osebni podatki, o obdelavi njihovih podatkov v skladu s členi 14, 15 in 16 Uredbe (EU) 2018/1725, kadar opravlja preiskave o trgovinski politiki in trgovinski zaščiti.
               Določa tudi pogoje, pod katerimi lahko Komisija omeji uporabo členov 4, 14 do 17, 19, 20 in 35 Uredbe (EU) 2018/1725 v skladu s členom 25(1)(c), (g) in (h) navedene uredbe.

               2.   Ta sklep se uporablja za obdelavo osebnih podatkov s strani Komisije za namene dejavnosti, ki se izvajajo za izpolnitev nalog Komisije iz uredb (EU) 2016/1036, (EU) 2016/1037, (EU) 2015/478 in (EU) 2015/755, ali v zvezi z njimi.

               3.   Ta sklep se uporablja za obdelavo osebnih podatkov s strani vseh služb Komisije, v kolikor obdelujejo osebne podatke, vsebovane v informacijah, ki jih morajo posredovati Komisiji, ali osebnih podatkov, ki jih Komisija že obdeluje za namene dejavnosti iz odstavka 2 tega člena, ali v zvezi z njimi.

            Člen 2
            Veljavne izjeme in omejitve

               1.   Komisija pri izvajanju svojih nalog v zvezi s pravicami posameznikov, na katere se nanašajo osebni podatki, v skladu z Uredbo (EU) 2018/1725 preuči, ali velja katera od izjem iz navedene uredbe.

               2.   V skladu s členi 3 do 7 tega sklepa lahko Komisija omeji uporabo členov 14 do 17, 19, 20 in 35 Uredbe (EU) 2018/1725 ter načela preglednosti iz člena 4(1)(a) te uredbe, kolikor njegove določbe ustrezajo pravicam in obveznostim iz členov 14 do 17, 19, 20 in 35 te uredbe, če bi izvajanje teh pravic in obveznosti ogrozilo namen dejavnosti Komisije v zvezi s trgovinsko politiko in trgovinsko zaščito ali bi negativno vplivalo na pravice in svoboščine drugih posameznikov, na katere se nanašajo osebni podatki.

               3.   V skladu s členi 3 do 7 tega sklepa lahko Komisija omeji pravice in obveznosti iz odstavka 2 tega člena v zvezi z osebnimi podatki, pridobljenimi od drugih institucij, organov, agencij in uradov Unije, pristojnih organov držav članic ali tretjih držav ali mednarodnih organizacij, v naslednjih okoliščinah:

                           (a)

                           kadar bi izvajanje teh pravic in obveznosti lahko omejile druge institucije, organi, agencije in uradi Unije na podlagi drugih aktov, določenih v členu 25 Uredbe (EU) 2018/1725, ali v skladu s poglavjem IX navedene uredbe ali v skladu z Uredbo (EU) 2016/794 Evropskega parlamenta in Sveta (8) ali Uredbo Sveta (EU) 2017/1939 (9);

                           (b)

                           če bi izvrševanje teh pravic in obveznosti lahko omejili pristojni organi držav članic na podlagi aktov iz člena 23 Uredbe (EU) 2016/679 Evropskega parlamenta in Sveta (10) ali v skladu z nacionalnimi ukrepi za prenos členov 13(3), 15(3) ali 16(3) Direktive (EU) 2016/680 Evropskega parlamenta in Sveta (11);

                           (c)

                           kadar bi izvajanje teh pravic in obveznosti lahko ogrozilo sodelovanje Komisije s tretjimi državami ali mednarodnimi organizacijami pri izvajanju preiskav o trgovinski zaščiti.

                     Komisija se pred uporabo omejitev v okoliščinah iz točk (a) in (b) prvega pododstavka posvetuje z zadevnimi institucijami, organi, agencijami, uradi Unije ali pristojnimi organi držav članic, razen če je Komisiji jasno, da je uporaba omejitve določena z enim od aktov iz navedenih točk.
               Točka (c) prvega pododstavka se ne uporablja, kadar nad interesom Komisije za sodelovanje s tretjimi državami ali mednarodnimi organizacijami prevladajo interesi ali temeljne pravice in svoboščine posameznikov, na katere se nanašajo osebni podatki.

               4.   Odstavki 1, 2 in 3 ne posegajo v uporabo drugih sklepov Komisije, ki določajo notranja pravila glede zagotavljanja informacij posameznikom, na katere se nanašajo osebni podatki, in omejevanja nekaterih pravic na podlagi člena 25 Uredbe (EU) 2018/1725, in člena 23 poslovnika Komisije.

            Člen 3
            Zagotavljanje informacij posameznikom, na katere se nanašajo osebni podatki

               1.   Komisija na svojem spletišču objavlja obvestila o varstvu podatkov, s katerimi vse posameznike, na katere se nanašajo osebni podatki, obvešča o svojih dejavnostih na področju trgovinske zaščite, ki vključujejo obdelavo njihovih osebnih podatkov. Po potrebi bi morala Komisija zagotoviti, da so posamezniki, na katere se nanašajo osebni podatki, v ustrezni obliki o tem posamezno obveščeni.

               2.   Kadar Komisija v celoti ali delno omeji zagotavljanje informacij posameznikom, na katere se nanašajo osebni podatki, katerih podatki se obdelujejo za namene preiskav o trgovinski politiki ali trgovinski zaščiti, razloge za omejitev evidentira in vpiše v register v skladu s členom 6.

            Člen 4
            Pravica posameznikov, na katere se nanašajo osebni podatki, do dostopa do podatkov ter pravica do njihovega izbrisa in omejitve obdelave

               1.   Če Komisija delno ali v celoti omeji pravico posameznika, na katerega se nanašajo osebni podatki, do dostopa do teh podatkov, njegovo pravico do izbrisa ali pravico do omejitve obdelave iz členov 17, 19 oziroma 20 Uredbe (EU) 2018/1725, zadevnega posameznika, na katerega se nanašajo osebni podatki, v svojem odgovoru na zahtevo za dostop, izbris ali omejitev obdelave obvesti o uporabljeni omejitvi in glavnih razlogih zanjo ter o možnosti vložitve pritožbe pri Evropskem nadzorniku za varstvo podatkov ali pravnega sredstva na Sodišču Evropske unije.

               2.   Zagotavljanje informacij o razlogih za omejitev iz odstavka 1 se lahko preloži, opusti ali zavrne, dokler bi ogrožalo namen omejitve.

               3.   Komisija razloge za omejitev evidentira v skladu s členom 6.

               4.   Če je pravica do dostopa v celoti ali delno omejena, posameznik, na katerega se nanašajo osebni podatki, uveljavlja pravico do dostopa prek Evropskega nadzornika za varstvo podatkov v skladu s členom 25(6), (7) in (8) Uredbe (EU) 2018/1725.

            Člen 5
            Obveščanje posameznikov, na katere se nanašajo osebni podatki, o kršitvah varstva osebnih podatkov
            Če Komisija omeji sporočanje kršitev varstva osebnih podatkov posamezniku, na katerega se nanašajo osebni podatki, kakor je navedeno v členu 35 Uredbe (EU) 2018/1725, razloge za omejitev evidentira in vpiše v register v skladu s členom 6 tega sklepa.

            Člen 6
            Evidentiranje omejitev in njihov vpis v register

               1.   Komisija evidentira razloge za kakršno koli omejitev, ki se uporabi v skladu s tem sklepom, vključno z oceno potrebe po omejitvi in njene sorazmernosti, ob upoštevanju relevantnih elementov iz člena 25(2) Uredbe (EU) 2018/1725.
               V ta namen se evidentira, kako bi uveljavljanje pravice ogrozilo namen preiskav o trgovinski politiki in trgovinski zaščiti ali omejitev, ki se uporabljajo v skladu s členom 2(2) ali (3), ali negativno vplivalo na pravice in svoboščine drugih posameznikov, na katere se nanašajo osebni podatki.

               2.   Evidenca in morebitni dokumenti, ki vsebujejo temeljna dejstva in pravne elemente, se vnesejo v register. Na zahtevo se dajo na voljo Evropskemu nadzorniku za varstvo podatkov.

            Člen 7
            Trajanje omejitev

               1.   Omejitve iz členov 3, 4 in 5 se še naprej uporabljajo, dokler obstajajo razlogi, ki jih upravičujejo.

               2.   Ko razlogi za omejitev iz člena 3 ali 5 ne obstajajo več, Komisija odpravi omejitev in glavne razloge za omejitev sporoči posamezniku, na katerega se nanašajo osebni podatki. Komisija hkrati obvesti posameznika, na katerega se nanašajo osebni podatki, da lahko kadar koli vloži pritožbo pri Evropskem nadzorniku za varstvo podatkov ali uveljavlja pravno sredstvo na Sodišču Evropske unije.

               3.   Komisija vsakih šest mesecev od njihovega sprejetja in ob zaključku preiskave pregleda uporabo omejitev iz členov 3 in 5. Nato Komisija ali upravljavec preuči potrebo po ohranitvi kakršne koli omejitve ali odloga enkrat na leto.

            Člen 8
            Pregled s strani uradne osebe za varstvo podatkov pri Evropski komisiji

               1.   Uradna oseba za varstvo podatkov se brez nepotrebnega odlašanja obvesti, kadar so pravice posameznikov, na katere se nanašajo osebni podatki, omejene v skladu s tem sklepom. Na zahtevo se uradni osebi za varstvo podatkov zagotovi dostop do evidence in vseh dokumentov, ki vsebujejo temeljna dejstva in pravne elemente.

               2.   Uradna oseba za varstvo podatkov lahko zahteva pregled omejitev. Uradni osebi za varstvo podatkov se v pisni obliki sporoči rezultat zahtevanega pregleda.

            Člen 9
            Začetek veljavnosti
            Ta sklep začne veljati na dan objave v Uradnem listu Evropske unije.
            Uporablja se od 11. decembra 2018.

            V Bruslju, 14. decembra 2018

                  Za Komisijo

                  Predsednik

               Jean-Claude JUNCKER

            (1)  Uredba (EU) 2015/478 Evropskega parlamenta in Sveta z dne 11. marca 2015 o skupnih pravilih za uvoz (UL L 83, 27.3.2015, str. 16).

            (2)  Uredba (EU) 2015/755 Evropskega parlamenta in Sveta z dne 29. aprila 2015 o skupnih pravilih za uvoz iz nekaterih tretjih držav (UL L 123, 19.5.2015, str. 33).

            (3)  Uredba (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (UL L 176, 30.6.2016, str. 21).

            (4)  Uredba (EU) 2016/1037 Evropskega parlamenta in Sveta z dne 8. junija 2016 o zaščiti proti subvencioniranemu uvozu iz držav, ki niso članice Evropske unije (UL L 176, 30.6.2016, str. 55).

            (5)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

            (6)  Hrambo spisov v Komisiji ureja skupni seznam hrambe, regulativni dokument (zadnja različica je SEC(2012) 713) v obliki načrta hrambe, ki določa čas hrambe različnih vrst spisov Komisije.

            (7)  Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

            (8)  Uredba (EU) 2016/794 Evropskega parlamenta in Sveta z dne 11. maja 2016 o Agenciji Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) ter nadomestitvi in razveljavitvi sklepov Sveta 2009/371/PNZ, 2009/934/PNZ, 2009/935/PNZ, 2009/936/PNZ in 2009/968/PNZ (UL L 135, 24.5.2016, str. 53).

            (9)  Uredba Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (UL L 283, 31.10.2017, str. 1).

            (10)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).

            (11)  Direktiva (EU) 2016/680 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov, ki jih pristojni organi obdelujejo za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij, in o prostem pretoku takih podatkov ter o razveljavitvi Okvirnega sklepa Sveta 2008/977/PNZ (UL L 119, 4.5.2016, str. 89).


title: Sklep Sveta (EU) 2018/2027 z dne 29. novembra 2018 o stališču, ki se v imenu Evropske unije zavzame v Mednarodni organizaciji civilnega letalstva v zvezi s prvo izdajo Mednarodnih standardov in priporočenih praks za varstvo okolja – shema za poravnavo in zmanjševanje emisij ogljika za mednarodni letalski promet (CORSIA)

text:
                  20.12.2018

                  SL

                  Uradni list Evropske unije

                  L 325/25

         SKLEP SVETA (EU) 2018/2027
         z dne 29. novembra 2018
         o stališču, ki se v imenu Evropske unije zavzame v Mednarodni organizaciji civilnega letalstva v zvezi s prvo izdajo Mednarodnih standardov in priporočenih praks za varstvo okolja – shema za poravnavo in zmanjševanje emisij ogljika za mednarodni letalski promet (CORSIA)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Čikaška konvencija o mednarodnem civilnem letalstvu (v nadaljnjem besedilu: Konvencija), katere cilj je urejanje mednarodnega zračnega prevoza, je začela veljati 4. aprila 1947. Z njo je bila ustanovljena Mednarodna organizacija civilnega letalstva (ICAO).

                     (2)

                     Države članice Unije so države pogodbenice Konvencije in članice ICAO, Unija pa ima status opazovalke v nekaterih organih ICAO.

                     (3)

                     Svet ICAO lahko v skladu s členom 54 Konvencije sprejme mednarodne standarde in priporočene prakse.

                     (4)

                     Decembra 2015 je bil na 21. konferenci pogodbenic Okvirne konvencije Združenih narodov o spremembi podnebja uspešno sprejet Pariški sporazum.Cilj Pariškega sporazuma je, da se dvig globalne povprečne temperature omeji precej pod 2 °C nad predindustrijsko ravnijo in da se nadaljujejo prizadevanja, da dvig temperature ne preseže 1,5 °C nad predindustrijsko ravnijo. Vse gospodarske panoge bi morale prispevati k doseganju zmanjšanja emisij, vključno z mednarodnim letalstvom.

                     (5)

                     Leta 2016 je bila na 39. generalni skupščini ICAO z Resolucijo A93-3 sprejeta odločitev, da se oblikuje globalni tržni mehanizem za omejitev emisij toplogrednih plinov iz mednarodnega letalstva na ravni za leto 2020. Stališče Unije v zvezi s tem je bilo določeno s Sklepom Sveta (EU) 2016/915 (1).

                     (6)

                     Svet ICAO je na desetem sestanku 214. zasedanja dne 27. junija 2018 sprejel prvo izdajo zvezka IV Priloge 16 h Konvenciji: Mednarodni standardi in priporočene prakse za varstvo okolja – shema za poravnavo in zmanjševanje emisij ogljika za mednarodni letalski promet (CORSIA).

                     (7)

                     Pravila CORSIA lahko postanejo zavezujoča v skladu s Konvencijo in v okviru omejitvev, določenih v Konvenciji,. Prav tako lahko postanejo zavezujoča za Unijo in njene države članice na podlagi obstoječih mednarodnih sporazumov o zračnem prevozu.

                     (8)

                     V skladu s členom 90 Konvencije bo CORSIA začnela veljati tri mesece po roku, v katerem je mogoče izraziti nasprotovanje, razen če večina držav izrazi svoje nasprotovanjepogodbenic.

                     (9)

                     Člen 38 Konvencije zajema odstopanja od mednarodnih standardov in postopkov. Vsaka država pogodbenica, ki meni, da ni mogoče v celoti spoštovati takšnega mednarodnega standarda ali postopka ali v celoti uskladiti svoje predpise ali prakse s takšnim mednarodnim standardom ali postopkom po njegovi spremembi, ali meni, da je treba sprejeti predpise ali prakse, ki se glede določenega vidika razlikujejo od predpisov ali praks, določenih z mednarodnim standardom, mora v skladu zs navedenim členom takoj obvestiti ICAO o razlikah med lastno prakso in prakso, ki jo določa mednarodni standard.

                     (10)

                     ICAO je 20. julija 2018 poslala dopis AN 1/17.14 – 18/78 (v nadaljnjem besedilu: dopis), v katerem je države pogodbenice zaprosila, naj najprej pred 22. oktobrom 2018 sporočijo morebitno nestrinjanje s katerim koli delom CORSIA, nato pa pred 1. decembrom 2018 sporočijo morebitne razlike med svojimi nacionalnimi praksami in CORSIA ter pričakovani datum skladnosti.

                     (11)

                     CORSIA naj bi se uporabljala za operatorje letal z letnimi emisijami CO2 nad 10 000 ton, ki so posledica mednarodnih letov, ki se izvajajo z letali z največjo certificirano vzletno maso nad 5 700 kg, pri čemer so izvzeti humanitarni, zdravstveni in gasilski leti.

                     (12)

                     Zahteve glede spremljanja, poročanja in preverjanja, določene v CORSIA, naj bi se začele uporabljati s 1. januarjem 2019.

                     (13)

                     Zahteve CORSIA za poravnavo emisij ogljika naj bi se od 1. januarja 2021 do 31. decembra 2035 uporabljale za operatorje letal, ki opravljajo mednarodne lete (kakor so opredeljeni v točki 1.1.2 poglavja 1 dela II in točki 2.1 poglavja 2 dela II) med državami pogodbenicami, na katere se nanaša prihodnji dokument ICAO z naslovom „Države CORSIA za državne pare iz poglavja 3“.

                     (14)

                     Primerno je, da se določi stališče, ki se v imenu Unije zavzame v odgovoru na dopis. CORSIA bo lahko namreč odločilno vplivala na vsebino prava Unije, in sicer Direktive 2003/87/ES Evropskega parlamenta in Sveta (2).

                     (15)

                     Glede na to, da bi bilo mogoče na podlagi CORSIA doseči znatni napredek na mednarodni ravni, se na podlagi člena 90 Konvencije ne bi smelo sporočiti nestrinjanje.

                     (16)

                     Unija v celoti podpira prizadevanja v okviru ICAO, da bi bilo mogoče CORSIA čim prej začeti izvajati. Komisija je v skladu z Direktivo 2003/87/ES v postopku za prenos zahtev CORSIA glede spremljanja, poročanja in preverjanja v akte Unije, ki naj bi začeli veljati do januarja 2019. Poleg tega naj bi Komisija Evropskemu parlamentu in Svetu predložila poročilo o načinih prenosa teh instrumentov v pravo Unije. Rok, v katerem je treba v skladu z dopisom sporočiti morebitne razlike, je prekratek, da bi lahko Unija v zadevnem roku sprejela kakršne koli prilagoditve CORSIA. Da bi ICAO v celoti upoštevala trenutno pravno stanje na ravni Unije in delo, ki se je začelo na področju spremljanja, poročanja in preverjanja, bi morale države članice zato v odgovoru na dopis sporočiti razlike v skladu z dodatkom k temu sklepu.

                     (17)

                     Člen 28b(2) in (3) Direktive 2003/87/ES zajema nadaljnje ukrepe, ki bodo prinesli rezultat dela na ravni ICAO. Primerno je, da se ICAO obvesti o pogojih navedenih določb.

                     (18)

                     Stališče Unije izrazijo države članice Unije, ki so članice ICAO –

               SPREJEL NASLEDNJI SKLEP:

            Člen 1
            Stališče, ki se v imenu Unije zavzame v odgovoru na dopis AN 1/17.14 – 18/78, ki ga je Mednarodna organizacija civilnega letalstva izdala 20. julija 2018, je navedeno v dodatku k temu sklepu.

            Člen 2
            Stališče iz člena 1 izrazijo države članice Unije, ki so članice ICAO.

            Člen 3
            Ta sklep začne veljati na dan sprejetja.

            V Bruslju, 29. novembra 2018

                  Za Svet

                  Predsednica

               M. SCHRAMBÖCK

            (1)  Sklep Sveta (EU) 2016/915 z dne 30. maja 2016 o stališču, ki se zavzame v imenu Evropske unije v zvezi z mednarodnim instrumentom, ki se pripravi v okviru organov ICAO in naj bi omogočil izvajanje enotnega globalnega tržnega ukrepa od leta 2020 za emisije iz mednarodnega letalstva (UL L 153, 10.6.2016, str. 32).

            (2)  Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES (UL L 275, 25.10.2003, str. 32).

            DODATEK
            Glede DODATKA C k dopisu ICAO s sklicem AN 1/17.14 – 18/78 (OBVESTILO O SKLADNOSTI ALI PRIGLASITEV RAZLIK IZ ZVEZKA IV PRILOGE 16) bodo sporočene razlike, v zvezi s čimer bodo dana naslednja pojasnila:

               Splošne ugotovitve

            Unija in njene države članice odločno podpirajo prizadevanja ICAO, da bi se na svetovni ravni začel uporabljati globalni tržni ukrep za mednarodno letalstvo, ki bi prispeval k boju proti podnebnim spremembam.
            (Vstavite svojo državo) v celoti podpira prizadevanja v okviru ICAO, da bi lahko čim prej začeli izvajati CORSIA. Evropa si v skladu z Direktivo 2003/87/ES prizadeva za prenos zahtev CORSIA glede spremljanja, poročanja in preverjanja v pravne akte EU, ki naj bi začeli veljati do januarja 2019. Rok, v katerem je treba v skladu z dopisom ICAO s sklicem AN 1/17.14–18/78 priglasiti morebitne razlike, je prekratek, da bi Unija lahko v zadevnem roku sprejela kakršne koli prilagoditve prava Unije.
            V tej fazi obstajajo nekatere razlike med Direktivo 2003/87/ES in podrobnimi pravili, ki jih je sprejela Komisija, na eni strani in CORSIA na drugi strani. To velja za zahteve glede spremljanja, poročanja in preverjanja ter tudi za zahteve za poravnavo.
            V zvezi z njimi je treba navesti področje uporabe Direktive 2003/87/ES v trenutni obliki. Direktiva se uporablja ne glede na državljanstvo operatorja letala in načeloma zajema lete, ki vzletajo z letališča oziroma pristajajo na letališču, nahajajočem se na ozemlju države članice, za katerega velja Pogodba. Direktiva 2003/87/ES se brez razlikovanja uporablja za lete znotraj držav članic in/ali držav EGP in med njimi.

               Zahteve glede spremljanja, poročanja in preverjanja

            Zahteve glede spremljanja, poročanja in preverjanja, določene v CORSIA, naj bi se začele uporabljati s 1. januarjem 2019.
            Pravila Evropske unije, ki se na tem področju uporabljajo 1. decembra 2018, so v glavnem navedena v Direktivi 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti. Ta direktiva je pravna podlaga za tozadevna podrobna pravila, navedena v Uredbi Komisije (EU) št. 600/2012 z dne 21. junija 2012 o preverjanju poročil o emisijah toplogrednih plinov in poročil o tonskih kilometrih ter o akreditaciji preveriteljev v skladu z Direktivo 2003/87/ES ter v Uredbi Komisije (EU) št. 601/2012 z dne 21. junija 2012 o spremljanju emisije toplogrednih plinov in poročanju o njih v skladu z Direktivo 2003/87/ES.
            Treba bi bilo opozoriti, da Evropska komisija trenutno izvaja postopek za sprejetje uredb, s katerimi naj bi v skladu s prej navedenimi splošnimi ugotovitvami odpravili razlike z zahtevami CORSIA glede spremljanja, poročanja in preverjanja iz prve izdaje zvezka IV Priloge 16, te uredbe pa naj bi predvidoma začele veljati pred 1. januarjem 2019.

               Zahteve za poravnavo

            V zvezi s poravnavo se ugotavlja, da se bodo ustrezne zahteve iz CORSIA začele uporabljati šele v poznejši fazi, medtem pa bo pravo Unije spremenjeno v skladu s CORSIA.
            Zato trenutnih zahtev za poravnavo v okviru prava Unije ni treba obravnavati v meri, ki bi presegala prej navedene splošne ugotovitve.


title: Sklep Sveta (EU) 2018/2024 z dne 22. maja 2018 o podpisu, v imenu Evropske unije in njenih držav članic, in začasni uporabi Tretjega dodatnega protokola k Sporazumu o gospodarskem partnerstvu in političnem usklajevanju in sodelovanju med Evropsko skupnostjo in njenimi državami članicami na eni strani ter Združenimi mehiškimi državami na drugi zaradi upoštevanja pristopa Republike Hrvaške k Evropski uniji

text:
                  20.12.2018

                  SL

                  Uradni list Evropske unije

                  L 325/1

         SKLEP SVETA (EU) 2018/2024
         z dne 22. maja 2018
         o podpisu, v imenu Evropske unije in njenih držav članic, in začasni uporabi Tretjega dodatnega protokola k Sporazumu o gospodarskem partnerstvu in političnem usklajevanju in sodelovanju med Evropsko skupnostjo in njenimi državami članicami na eni strani ter Združenimi mehiškimi državami na drugi zaradi upoštevanja pristopa Republike Hrvaške k Evropski uniji
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 91, člena 100(2), členov 207 in 211, v povezavi s členom 218(5) Pogodbe,
         ob upoštevanju Akta o pristopu Republike Hrvaške in zlasti člena 6(2) Akta,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o gospodarskem partnerstvu in političnem usklajevanju in sodelovanju med Evropsko skupnostjo in njenimi državami članicami na eni strani ter Združenimi mehiškimi državami na drugi (1) (v nadaljnjem besedilu: Globalni sporazum) je bil podpisan 8. decembra 1997, veljati pa je začel 1. oktobra 2000.

                     (2)

                     V skladu s členom 6(2) Akta o pristopu Republike Hrvaške se pristop Republike Hrvaške h Globalnemu sporazumu odobri s protokolom h Globalnemu sporazumu, sklenjenim med Svetom, ki odloča soglasno v imenu držav članic, in Združenimi mehiškimi državami.

                     (3)

                     Svet je 14. septembra 2012 pooblastil Komisijo, da z Združenimi mehiškimi državami začne pogajanja o sklenitvi Tretjega dodatnega protokola h Globalnemu sporazumu zaradi upoštevanja pristopa Republike Hrvaške k Evropski uniji (v nadaljnjem besedilu: Protokol). Pogajanja so bila uspešno zaključena.

                     (4)

                     Člen 5(3) Protokola določa njegovo začasno uporabo pred njegovim začetkom veljavnosti.

                     (5)

                     Protokol bi bilo treba podpisati in ga začasno uporabljati do zaključka postopkov, potrebnih za njegovo sklenitev –

               SPREJEL NASLEDNJI SKLEP:

            Člen 1
            Podpis, v imenu Unije in njenih držav članic, Tretjega dodatnega protokola k Sporazumu o gospodarskem partnerstvu in političnem usklajevanju in sodelovanju med Evropsko skupnostjo in njenimi državami članicami na eni strani ter Združenimi mehiškimi državami na drugi zaradi upoštevanja pristopa Republike Hrvaške k Evropski uniji se odobri s pridržkom sklenitve navedenega protokola.
            Besedilo Protokola je priloženo temu sklepu.

            Člen 2
            Predsednik Sveta je pooblaščen, da imenuje osebo(-e), pooblaščeno(-e) za podpis Protokola v imenu Unije in njenih držav članic.

            Člen 3
            Protokol se začasno uporablja v skladu s členom 5(3) Protokola do zaključka postopkov, potrebnih za začetek njegove veljavnosti.

            Člen 4
            Ta sklep začne veljati na dan sprejetja.

            V Bruslju, 22. maja 2018

                  Za Svet

                  Predsednik

               E. KARANIKOLOV

            (1)  UL L 276, 28.10.2000, str. 45.


title: Sklep Sveta (EU) 2018/2028 z dne 4. decembra 2018 o ugotovitvi, da Madžarska v odgovor na Priporočilo Sveta z dne 22. junija 2018 ni sprejela učinkovitih ukrepov

text:
                  20.12.2018

                  SL

                  Uradni list Evropske unije

                  L 325/29

         SKLEP SVETA (EU) 2018/2028
         z dne 4. decembra 2018
         o ugotovitvi, da Madžarska v odgovor na Priporočilo Sveta z dne 22. junija 2018 ni sprejela učinkovitih ukrepov
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 1466/97 z dne 7. julija 1997 o okrepitvi nadzora nad proračunskim stanjem ter o nadzoru in usklajevanju gospodarskih politik (1) ter zlasti četrtega pododstavka člena 10(2) Uredbe,
         ob upoštevanju priporočila Evropske komisije,
         ob upoštevanju naslednjega:

                     (1)

                     Svet je 22. junija 2018 v skladu s členom 121(4) Pogodbe o delovanju Evropske unije (PDEU) ugotovil, da na Madžarskem obstaja znaten ugotovljen odklon od prilagoditvene poti za dosego srednjeročnega proračunskega cilja v višini – 1,5 % BDP.

                     (2)

                     Zaradi ugotovljenega znatnega odklona je Svet 22. junija 2018 izdal Priporočilo (2), da mora Madžarska sprejeti potrebne ukrepe za zagotovitev, da nominalna stopnja rasti neto primarnih javnofinančnih odhodkov (3) v letu 2018 ne preseže 2,8 %, kar ustreza letni strukturni prilagoditvi v višini 1,0 % BDP. Madžarski je priporočil, naj za zmanjšanje primanjkljaja uporabi morebitne nepričakovane prihodke, medtem ko bi morali ukrepi za konsolidacijo proračuna zagotoviti trajno izboljšanje strukturnega salda sektorja država brez oviranja rasti. Svet je določil, da mora Madžarska do 15. oktobra 2018 poročati o ukrepih, ki jih je sprejela na podlagi navedenega priporočila.

                     (3)

                     Komisija je 18. in 19. septembra 2018 na Madžarskem opravila misijo okrepljenega nadzora z namenom spremljanja na kraju samem v skladu s členom -11(2) Uredbe (ES) št. 1466/97. Potem ko je Komisija svoje predhodne ugotovitve sporočila madžarskim organom, da podajo pripombe, je 21. novembra 2018 o svojih ugotovitvah poročala Svetu. Te ugotovitve so bile pozneje javno objavljene. Komisija v poročilu ugotavlja, da Madžarski organi nameravajo ohraniti cilj za nominalni primanjkljaj v letu 2018 v višini 2,4 % BDP, kot je določen v konvergenčnem programu za leto 2018, in zato ne nameravajo ukrepati na podlagi Priporočila Sveta z dne 22. junija 2018.

                     (4)

                     Madžarski organi so 15. oktobra 2018 predložili poročilo o ukrepih, ki so jih sprejeli na podlagi Priporočila Sveta z dne 22. junija 2018 (4). Organi so v poročilu ponovno zatrdili, da njihov cilj za leto 2018 ostaja nominalni primanjkljaj v višini 2,4 % BDP. V primerjavi s proračunsko projekcijo v konvergenčnem programu za leto 2018 organi pričakujejo znatno višje davčne prihodke in prihranke zaradi zmanjšanih stroškov sofinanciranja projektov, ki se financirajo iz proračuna Unije. Vendar pa načrtujejo dodatne odhodke, ki v celoti izravnajo vpliv teh gibanj na zmanjšanje primanjkljaja. Sporočeni novi diskrecijski ukrepi nimajo znatnega neto fiskalnega učinka na proračunski rezultat v letu 2018, kar pomeni, da ne izpolnjujejo zahteve iz Priporočila Sveta z dne 22. junija 2018.

                     (5)

                     Na podlagi napovedi Komisije iz jeseni 2018 naj bi v letu 2018 rast javnofinančnih odhodkov brez diskrecijskih ukrepov na strani prihodkov in enkratnih ukrepov znašala 7,0 %, kar je precej nad priporočeno referenčno stopnjo rasti v višini 2,8 % (odklon v višini 1,6 % BDP). Strukturni saldo naj bi se zmanjšal za 0,4 % BDP, kar je v nasprotju s priporočenim izboljšanjem v višini 1,0 % BDP (odklon v višini 1,4 % BDP). Oba stebra torej kažeta na precejšen odklon od priporočene prilagoditve. Na analizo referenčne vrednosti za odhodke negativno vplivajo trije elementi, in sicer srednjeročna stopnja potencialne rasti, ki je nižja od trenutno ocenjene, deflator BDP, na katerem temelji referenčna vrednost za odhodke, ter posredni učinek prihodkov nekaterih ukrepov. Po prilagoditvi za te dejavnike se zdi, da merilo rasti odhodkov ustrezno odraža fiskalni napor in še vedno kaže na odklon. Ocena strukturnega salda vodi do podobnega rezultata. Na strukturni saldo negativno vplivajo nižji prihodki od načrtovanih, vendar se to delno izravna z učinkom višje ocene potencialne rasti BDP v primerjavi s srednjeročnim povprečjem, na katerem temelji referenčna vrednost za odhodke. Zato celovita ocena potrjuje precejšen odklon od priporočene prilagoditve.

                     (6)

                     Iz navedenih ugotovitev sledi sklep, da odziv Madžarske na Priporočilo Sveta z dne 22. junija 2018 ni bil zadosten. Fiskalni napor ne zadošča za zagotavljanje, da nominalna stopnja rasti neto primarnih javnofinančnih odhodkov v letu 2018 ne preseže 2,8 %, kar ustreza letni strukturni prilagoditvi v višini 1,0 % BDP –

               SPREJEL NASLEDNJI SKLEP:

            Člen 1
            Madžarska ni sprejela učinkovitih ukrepov v odgovor na Priporočilo Sveta z dne 22. junija 2018.

            Člen 2
            Ta sklep je naslovljen na Madžarsko.

            V Bruslju, 4. decembra 2018

                  Za Svet

                  Predsednik

               H. LÖGER

            (1)  UL L 209, 2.8.1997, str. 1.

            (2)  Priporočilo Sveta z dne 22. junija 2018 za odpravo znatnega ugotovljenega odklona od prilagoditvene poti za dosego srednjeročnega proračunskega cilja na Madžarskem (UL C 223, 27.6.2018, str. 1).

            (3)  Neto primarne javnofinančne odhodke sestavljajo vsi javnofinančni odhodki brez odhodkov za obresti, odhodkov za programe Unije, v celoti izravnanih s prihodki iz skladov Unije, in nediskrecijskih sprememb pri odhodkih za nadomestila za brezposelnost. Nacionalno financirane bruto investicije v osnovna sredstva so zglajene na obdobje štirih let. Diskrecijski ukrepi na strani prihodkov ali zakonsko določena povečanja prihodkov so vračunani. Enkratni ukrepi na strani prihodkov in na strani odhodkov so pobotani.

            (4)  https://ec.europa.eu/info/files/hungary-report-council-recommendations-under-significant-deviation-procedure_en


title: Sklep Sveta (EU) 2019/76 z dne 20. decembra 2018 o sklenitvi, v imenu Unije, Sporazuma med Evropsko unijo in Barbadosom o spremembi Sporazuma med Evropsko skupnostjo in Barbadosom o odpravi vizumov za kratkoročno bivanje

text:
                  21.1.2019

                  SL

                  Uradni list Evropske unije

                  L 18/8

         SKLEP SVETA (EU) 2019/76
         z dne 20. decembra 2018
         o sklenitvi, v imenu Unije, Sporazuma med Evropsko unijo in Barbadosom o spremembi Sporazuma med Evropsko skupnostjo in Barbadosom o odpravi vizumov za kratkoročno bivanje
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti točke (a) člena 77(2) v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Svet je s Sklepom 2009/898/ES (2) sklenil Sporazum med Evropsko skupnostjo in Barbadosom o odpravi vizumov za kratkoročno bivanje (3) (v nadaljnjem besedilu: Sporazum). Sporazum državljanom Unije ter državljanom Barbadosa omogoča potovanje brez vizumov na ozemlje druge pogodbenice za največ tri mesece v obdobju šestih mesecev.

                     (2)

                     Uredba (EU) št. 610/2013 Evropskega parlamenta in Sveta (4) je uvedla horizontalne spremembe v pravnem redu Unije na področju vizumov in mej ter opredelila kratkoročno bivanje kot največ 90 dni v katerem koli 180-dnevnem obdobju.

                     (3)

                     Zaradi popolne uskladitve z ureditvijo Unije glede kratkoročnega bivanja je treba v Sporazum vključiti to novo opredelitev.

                     (4)

                     Komisija je v imenu Unije s pogajanji dosegla sporazum z Barbadosom o spremembi Sporazuma med Evropsko skupnostjo in Barbadosom o odpravi vizumov za kratkoročno bivanje (v nadaljnjem besedilu: Sporazum o spremembi).

                     (5)

                     V skladu s Sklepom Sveta (EU) 2017/2084 (5) je bil Sporazum o spremembi podpisan.

                     (6)

                     Ta sklep predstavlja razvoj določb schengenskega pravnega reda, pri katerih Združeno kraljestvo v skladu s Sklepom Sveta 2000/365/ES (6) ne sodeluje; Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

                     (7)

                     Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (7) ne sodeluje; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

                     (8)

                     Sporazum o spremembi bi bilo treba odobriti –

               SPREJEL NASLEDNJI SKLEP:

            Člen 1
            Sporazum med Evropsko unijo in Barbadosom o spremembi Sporazuma med Evropsko skupnostjo in Barbadosom o odpravi vizumov za kratkoročno bivanje se odobri v imenu Unije.
            Besedilo Sporazuma o spremembi je priloženo k temu sklepu.

            Člen 2
            Predsednik Sveta v imenu Unije pošlje uradno obvestilo iz člena 2 Sporazuma o spremembi (8).

            Člen 3
            Ta sklep začne veljati na dan sprejetja.

            V Bruslju, 20. decembra 2018

                  Za Svet

                  Predsednica

               E. KÖSTINGER

            (1)  Odobritev z dne 23. oktobra 2018.

            (2)  Sklep Sveta 2009/898/ES z dne 30. novembra 2009 o sklenitvi Sporazuma med Evropsko skupnostjo in Barbadosom o odpravi vizumov za kratkoročno bivanje (UL L 321, 8.12.2009, str. 40).

            (3)  UL L 169, 30.6.2009, str. 10.

            (4)  Uredba (EU) št. 610/2013 Evropskega parlamenta in Sveta z dne 26. junija 2013 o spremembi Uredbe (ES) št. 562/2006 Evropskega parlamenta in Sveta o Zakoniku Skupnosti o pravilih, ki urejajo gibanje oseb prek meja (Zakonik o schengenskih mejah), Konvencije o izvajanju Schengenskega sporazuma, uredb Sveta (ES) št. 1683/95 in (ES) št. 539/2001 ter uredb (ES) št. 767/2008 in (ES) št. 810/2009 Evropskega parlamenta in Sveta (UL L 182, 29.6.2013, str. 1).

            (5)  Sklep Sveta (EU) 2017/2084 z dne 6. novembra 2017 o podpisu, v imenu Unije, Sporazuma med Evropsko unijo in Barbadosom o spremembi Sporazuma med Evropsko skupnostjo in Barbadosom o odpravi vizumov za kratkoročno bivanje (UL L 297, 15.11.2017, str. 3).

            (6)  Sklep Sveta 2000/365/ES z dne 29. maja 2000 o prošnji Združenega kraljestva Velika Britanija in Severna Irska za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

            (7)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

            (8)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma o spremembi.

            PRILOGA

               Izjava Evropske unije v zvezi z začetkom veljavnosti uredbe (EU) 2017/2226 o vzpostavitvi sistema vstopa/izstopa (SVI) in državami članicami, ki v celoti uporabljajo schengenski pravni red

            Uredba (EU) 2017/2226 Evropskega parlamenta in Sveta z dne 30. novembra 2017 o vzpostavitvi sistema vstopa/izstopa (SVI) za evidentiranje podatkov o vstopu in izstopu ter podatkov o zavrnitvi vstopa državljanov tretjih držav pri prehajanju zunanjih meja držav članic in določitvi pogojev za dostop do SVI zaradi preprečevanja, odkrivanja in preiskovanja kaznivih dejanj ter o spremembi Konvencije o izvajanju Schengenskega sporazuma in uredb (ES) št. 767/2008 ter (EU) št. 1077/2011 je začela veljati 29. decembra 2017.
            Zato bodo za namene tega sporazuma od datuma začetka uporabe Uredbe (EU) 2017/2226 (1) države članice, ki v celoti uporabljajo schengenski pravni red, veljale kot države članice, ki uporabljajo sistem vstopa/izstopa na zunanjih mejah. Obdobje največ 90 dni v katerem koli obdobju 180 dni se bo izračunalo ob upoštevanju trajanja bivanja v vseh državah članicah, ki uporabljajo sistem vstopa/izstopa na zunanjih mejah.

               (1)  Datum začetka uporabe bo v skladu s členom 73 Uredbe (EU) 2017/2226 določila Komisija.


title: Sklep Sveta (SZVP) 2019/86 z dne 21. januarja 2019 o spremembi Sklepa (SZVP) 2018/1544 o omejevalnih ukrepih proti širjenju in uporabi kemičnega orožja

text:
                  21.1.2019

                  SL

                  Uradni list Evropske unije

                  LI 18/10

         SKLEP SVETA (SZVP) 2019/86
         z dne 21. januarja 2019
         o spremembi Sklepa (SZVP) 2018/1544 o omejevalnih ukrepih proti širjenju in uporabi kemičnega orožja
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 15. oktobra 2018 sprejel Sklep (SZVP) 2018/1544 (1).

                     (2)

                     Zaradi stalne nevarnosti širjenja in uporabe kemičnega orožja bi bilo treba na seznam fizičnih in pravnih oseb, subjektov in organov iz Priloge k Sklepu (SZVP) 2018/1544 dodati devet oseb in en subjekt.

                     (3)

                     Sklep (SZVP) 2018/1544 bi bilo treba ustrezno spremeniti –

               SPREJEL NASLEDNJI SKLEP:

            Člen 1
            Priloga k Sklepu (SZVP) 2018/1544 se spremeni, kot je določeno v Prilogi k temu sklepu.

            Člen 2
            Ta sklep začne veljati na dan objave v Uradnem listu Evropske unije.

            V Bruslju, 21. januarja 2019

                  Za Svet

                  Predsednica

               F. MOGHERINI

            (1)  Sklep Sveta (SZVP) 2018/1544 z dne 15. oktobra 2018 o omejevalnih ukrepih proti širjenju in uporabi kemičnega orožja (UL L 259, 16.10.2018, str. 25).

            PRILOGA
            Na seznam oseb in subjektov iz Priloge k Sklepu (SZVP) 2018/1544 se dodajo naslednje osebe in subjekt:

               „A.   FIZIČNE OSEBE

                           Ime

                           Informacije za ugotavljanje istovetnosti

                           Razlog za uvrstitev na seznam

                           Datum uvrstitve na seznam

                                       1.

                                       Tariq YASMINA

                           tudi: Tarq Yasmina
                           Spol: moški
                           Naziv: polkovnik
                           Državljanstvo: sirsko

                           Tariq Yasmina je uradnik za stike med Centrom za znanstvene študije in raziskave (Scientific Studies and Research Centre – SSRC) in predsedniško palačo ter v tej vlogi sodeluje pri uporabi in pripravah na uporabo kemičnega orožja s strani sirskega režima.

                           21.1.2019

                                       2.

                                       Khaled NASRI

                           tudi: Mohammed Khaled Nasri, Haled Natsri,

                           Spol: moški
                           Naziv: vodja Inštituta 1000 v okviru SSRC
                           Državljanstvo: sirsko

                           Khaled Nasri je direktor Inštituta 1000, oddelka Centra za znanstvene študije in raziskave (SSRC), odgovornega za razvoj in proizvodnjo računalniških in elektronskih sistemov za sirski program kemičnega orožja.

                           21.1.2019

                                       3.

                                       Walid ZUGHAIB

                           tudi: Zughib, Zgha'ib, Zughayb,
                           Naziv: doktor, vodja Inštituta 2000 v okviru SSRC
                           Spol: moški
                           Državljanstvo: sirsko

                           Walid Zughaib je direktor Inštituta 2000, oddelka Centra za znanstvene študije in raziskave (SSRC), odgovornega za mehanski razvoj in proizvodnjo v okviru sirskega programa kemičnega orožja.

                           21.1.2019

                                       4.

                                       Firas AHMED

                           tudi: Ahmad,
                           Naziv: polkovnik, vodja varnostne službe Inštituta 1000 v okviru SSRC
                           Spol: moški
                           Datum rojstva: 21. januar 1967
                           Državljanstvo: sirsko

                           Firas Ahmed je direktor varnostne službe Inštituta 1000, oddelka Centra za znanstvene študije in raziskave (SSRC), odgovornega za razvoj in proizvodnjo računalniških in elektronskih sistemov za sirski program kemičnega orožja. Sodeloval je pri prenosu in prikrivanju materiala za kemično orožje po pristopu Sirije h Konvenciji o prepovedi kemičnega orožja.

                           21.1.2019

                                       5.

                                       Said SAID

                           tudi: Saeed, Sa'id Sa'id,
                           Naziv: doktor, član Inštituta 3000 (tudi Inštitut 6000 ali Inštitut 5000) v okviru SSRC
                           Spol: moški
                           Datum rojstva: 11. december 1955

                           Said Said je pomembna osebnost Inštituta 3000 (tudi Inštitut 6000 ali Inštitut 500), oddelka Centra za znanstvene študije in raziskave (SSRC), odgovornega za razvoj in proizvodnjo sirskega kemičnega orožja.

                           21.1.2019

                                       6.

                                       Anatoliy Vladimirovich CHEPIGA

                           Анатолий Владимирович ЧЕПИГА, tudi: Ruslan BOSHIROV
                           Spol: moški
                           Datum rojstva: 5. april 1979, 12. april 1978
                           Kraji rojstva: Nikolaevka, pokrajina Amur, Rusija; Dušanbe, Tadžikistan

                           Uradnik GRU Anatoliy Chepiga (tudi Ruslan Boshirov) je posedoval in prenašal živčni strup (novičok), ki ga je nato 4. marca 2018 uporabil v Salisburyju. Kronsko tožilstvo Združenega kraljestva je 5. septembra 2018 proti Ruslanu Boshirovu vložilo obtožnico zaradi načrtovanja umora Sergeja Skripala, poskusa umora Sergeja Skripala, Julije Skripal in Nicka Baileya, uporabe in posedovanja novičoka ter namerne povzročitve hude telesne poškodbe Juliji Skripal in Nicku Baileyu.

                           21.1.2019

                                       7.

                                       Alexander Yevgeniyevich MISHKIN

                           Александр Евгеньевич МИШКИН, tudi: Alexander PETROV
                           Spol: moški
                           Datum rojstva: 13. julij 1979
                           Kraji rojstva: Loyga, Rusija; Kotlas, Rusija

                           Uradnik GRU Alexander Mishkin (tudi Alexander Petrov) je posedoval in prenašal živčni strup (novičok), ki ga je nato ob 4. marca 2018 uporabil v Salisburyju. Kronsko tožilstvo Združenega kraljestva je 5. septembra 2018 proti Alexandru Petrovu vložilo obtožnico zaradi načrtovanja umora Sergeja Skripala, poskusa umora Sergeja Skripala, Julije Skripal in Nicka Baileya, uporabe in posedovanja novičoka ter namerne povzročitve hude telesne poškodbe Juliji Skripal in Nicku Baileyu.

                           21.1.2019

                                       8.

                                       Vladimir Stepanovich ALEXSEYEV

                           Владимир Степанович АЛЕКСЕЕВ
                           Spol: moški
                           Naziv: prvi namestnik vodje GRU, glavni general GRU

                           Vladimir Stepanovich Alexseyev je prvi namestnik vodje GRU (tudi GU). Glede na svojo visoko poveljniško vlogo v GRU je odgovoren za posedovanje, prenos in uporabo živčnega strupa novičoka s strani uradnikov GRU v Salisburyju 4. marca 2018.

                           21.1.2019

                                       9.

                                       Igor Olegovich KOSTYUKOV

                           Игорь Олегович КОСТЮКОВ
                           Spol: moški
                           Naziv: vodja GRU

                           Glede na svojo takratno visoko poveljniško vlogo prvega namestnika vodje GRU (tudi GU) je Igor Olegovich Kostyukov odgovoren za posedovanje, prenos in uporabo živčnega strupa novičoka s strani uradnikov GRU v Salisburyju 4. marca 2018.

                           21.1.2019

                     B.   PRAVNE OSEBE, SUBJEKTI IN ORGANI

                           Naziv

                           Informacije za ugotavljanje istovetnosti

                           Razlog za uvrstitev na seznam

                           Datum uvrstitve na seznam

                                       1.

                                       Center za znanstvene študije in raziskave (Scientific Studies and Research Centre – SSRC)

                           tudi: Centre d'Études et de Recherches Scientifiques (CERS), Centre de Recherche de Kaboun
                           Naslov:

                                       ulica Barzeh,

                                       poštni predal 4470,

                                       Damask

                           Center za znanstvene študije in raziskave (SSRC) je glavni subjekt sirskega režima za razvoj kemičnega orožja.
                           Odgovoren je za razvoj in proizvodnjo kemičnega orožja, pa tudi za nosilne rakete za to orožje, ter deluje na več lokacijah v Siriji.

                           21.1.2019“


Odločba Komisije z dne 08/10/2018 o razglasitvi združljivosti koncentracije s skupnim trgom (Zadeva št. COMP/M.8842 - Tele2 / Com Hem Holding) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 07/08/2018 o razglasitvi združljivosti koncentracije s skupnim trgom (Zadeva št. COMP/M.9022 - Watling Street Capital Partners LLP / Sisaho International SAS) v skladu z Uredbo Sveta (ES) št. 139/2004 (Besedilo v francoskem jeziku je edino verodostojno)


Odločba Komisije z dne 16/11/2018 o razglasitvi združljivosti koncentracije s skupnim trgom (Zadeva št. COMP/M.9061 - Stadtwerke Hanau GmbH / GETEC Wärme & Effizienz GmbH / PionierWerk Hanau GmbH) v skladu z Uredbo Sveta (ES) št. 139/2004 (Besedilo v nemškem jeziku je edino verodostojno)


Odločba Komisije z dne 29/10/2018 o razglasitvi združljivosti koncentracije s skupnim trgom (Zadeva št. COMP/M.9091 - SNAM S.p.A. / Società Gasdotti Italia S.p.A. / Macquarie Group) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 10/12/2018 o razglasitvi združljivosti koncentracije s skupnim trgom (Zadeva št. COMP/M.9120 - Carlyle / Apollo) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 07/12/2018 o razglasitvi združljivosti koncentracije s skupnim trgom (Zadeva št. COMP/M.9067 - Equinor Group / Danske Commodities) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 21/12/2018 o razglasitvi združljivosti koncentracije s skupnim trgom (Zadeva št. COMP/M.9187 - Autolaunch / Beijing Automotive Group Co.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 10/12/2018 o razglasitvi združljivosti koncentracije s skupnim trgom (Zadeva št. COMP/M.9121 - Michelin / Camso) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 06/02/2019 o razglasitvi združljivosti koncentracije s skupnim trgom (Zadeva št. COMP/M.9257 - NEC Corporation / KMD Group) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 04/02/2019 o razglasitvi združljivosti koncentracije s skupnim trgom (Zadeva št. COMP/M.9141 - Diamond Transmission Corporation Limited / InfraRed Capital Partners Limited) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 31/01/2019 o razglasitvi združljivosti koncentracije s skupnim trgom (Zadeva št. COMP/M.9240 - Siemens Aktiengesellschaft / Veja Mate Offshore Project GmbH) v skladu z Uredbo Sveta (ES) št. 139/2004 (Besedilo v nemškem jeziku je edino verodostojno)


Odločba Komisije z dne 06/02/2019 o razglasitvi združljivosti koncentracije s skupnim trgom (Zadeva št. COMP/M.9249 - Triton Managers V Limited / Sunweb Group) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 04/02/2019 o razglasitvi združljivosti koncentracije s skupnim trgom (Zadeva št. COMP/M.9223 - Stena Rederi AB / Glovis Europe) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 30/01/2019 o razglasitvi združljivosti koncentracije s skupnim trgom (Zadeva št. COMP/M.9248 - Sumitomo Corporation / Mahindra Agri Solutions Limited / JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 05/02/2019 o razglasitvi združljivosti koncentracije s skupnim trgom (Zadeva št. COMP/M.9241 - Societa Cattolica di Assicurazione / Inter Mutuelles Assistance SA / IMA Italia Assistance) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 04/02/2019 o razglasitvi združljivosti koncentracije s skupnim trgom (Zadeva št. COMP/M.9230 - InfraRed Capital Partners (Management) LLP / Allianz Infrastructure Luxembourg I S.à r.l. / DIF Management Holding BV / Daiwater Investment Limited) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 28/01/2019 o razglasitvi združljivosti koncentracije s skupnim trgom (Zadeva št. COMP/M.9233 - Fosun International Limited / Tom Tailor Holding SE) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 01/02/2019 o razglasitvi združljivosti koncentracije s skupnim trgom (Zadeva št. COMP/M.9244 - OMERS Infrastructure European Holdings B.V. / Altice France S.A. / SFR FTTH) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 01/02/2019 o razglasitvi združljivosti koncentracije s skupnim trgom (Zadeva št. COMP/M.9268 - Macquarie Corporate Holdings Pty Limited / JERA Power International, B.V. / Swancor Ind. Co. Ltd. / Formosa I International Investment Co., Ltd. / Ørsted InvestCo Ltd. (f/k/a DONG Energy InvestCo Ltd.)) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep (EU) 2019/276 Evropskega parlamenta in Sveta z dne 12. decembra 2018 o uporabi instrumenta prilagodljivosti za okrepitev ključnih programov za konkurenčnost EU ter financiranje takojšnjih proračunskih ukrepov za obvladovanje trenutnih izzivov migracij, pritoka beguncev in varnostnih groženj

text:
                  22.2.2019

                  SL

                  Uradni list Evropske unije

                  L 54/3

         SKLEP (EU) 2019/276 EVROPSKEGA PARLAMENTA IN SVETA
         z dne 12. decembra 2018
         o uporabi instrumenta prilagodljivosti za okrepitev ključnih programov za konkurenčnost EU ter financiranje takojšnjih proračunskih ukrepov za obvladovanje trenutnih izzivov migracij, pritoka beguncev in varnostnih groženj
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije,
         ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (1) ter zlasti točke 12 sporazuma,
         ob upoštevanju predloga Evropske komisije,
         ob upoštevanju naslednjega:

                     (1)

                     Instrument prilagodljivosti je namenjen zagotavljanju financiranja jasno opredeljenih odhodkov, ki jih ni mogoče financirati v okviru zgornjih mej, ki so na razpolago za enega ali več drugih razdelkov.

                     (2)

                     Letna zgornja meja, ki je na razpolago za instrument prilagodljivosti in znaša 600 000 000 EUR (v cenah iz leta 2011), kot je določeno v členu 11 Uredbe Sveta (EU, Euratom) št. 1311/2013 (2), se po potrebi poveča za zapadle zneske, ki so na voljo v skladu z drugim pododstavkom odstavka 1 navedenega člena.

                     (3)

                     Da bi okrepili ključne programe za konkurenčnost EU in obvladovali trenutne izzive migracij, pritoka beguncev in varnostnih groženj, je nujno treba uporabiti znatne dodatne zneske za financiranje takšnih programov in ukrepov.

                     (4)

                     Po preučitvi vseh možnosti za prerazporeditev odobritev v okviru zgornjih mej za odhodke v podrazdelku 1a (Konkurenčnost za rast in delovna mesta) in razdelku 3 (Varnost in državljanstvo) kaže, da je treba sredstva, ki so na voljo v splošnem proračunu Unije za proračunsko leto 2019, dopolniti s sredstvi instrumenta prilagodljivosti, pri čemer je treba sredstva s prekoračitvijo zgornje meje podrazdelka 1a dopolniti v znesku 178 715 475 EUR, da se okrepijo ključni programi za konkurenčnost EU, s prekoračitvijo zgornje meje razdelka 3 pa v znesku 985 629 138 EUR, da se financirajo ukrepi na področju migracij, beguncev in varnosti.

                     (5)

                     V skladu s pričakovano razdelitvijo plačil bodo odobritve plačil, ki ustrezajo uporabi instrumenta prilagodljivosti, porazdeljene na več proračunskih let.

                     (6)

                     Da bi lahko začeli čim prej koristiti sredstva, bi morali ta sklep uporabljati od začetka proračunskega leta 2019 –

               SPREJELA NASLEDNJI SKLEP:

            Člen 1

               1.   V okviru splošnega proračuna Unije za proračunsko leto 2019 se instrument prilagodljivosti uporabi za zagotovitev 178 715 475 EUR v odobritvah za prevzem obveznosti v podrazdelku 1a (Konkurenčnost za rast in delovna mesta) in 985 629 138 EUR v odobritvah za prevzem obveznosti v razdelku 3 (Varnost in državljanstvo).
               Zneska iz prvega pododstavka se uporabita za okrepitev ključnih programov za konkurenčnost EU in financiranje ukrepov, namenjenih obvladovanju trenutnih izzivov migracij, pritokov beguncev in varnostnih groženj.

               2.   V skladu s pričakovano razdelitvijo plačil je porazdelitev odobritev plačil, ki ustreza uporabi instrumenta prilagodljivosti, ocenjena na naslednje:

                           (a)

                           548 740 834 EUR v letu 2019;

                           (b)

                           257 223 207 EUR v letu 2020;

                           (c)

                           135 194 558 EUR v letu 2021;

                           (d)

                           140 942 662 EUR v letu 2022;

                           (e)

                           82 243 352 EUR v letu 2023.

                     Posebni zneski odobritev plačil, določeni za posamezno proračunsko leto, se odobrijo po letnem proračunskem postopku.

            Člen 2
            Ta sklep začne veljati na dan objave v Uradnem listu Evropske unije.
            Uporablja se od 1. januarja 2019.

            V Strasbourgu, 12. decembra 2018

                  Za Evropski parlament

                  Predsednik

               A. TAJANI

                  Za Svet

                  Predsednica

               J. BOGNER-STRAUSS

            (1)  UL C 373, 20.12.2013, str. 1.

            (2)  Uredba Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (UL L 347, 20.12.2013, str. 884).


title: Sklep Sveta (EU) 2019/349 z dne 22. februarja 2019 o določitvi stališča, ki se v imenu Evropske unije zastopa v Odboru Svetovne trgovinske organizacije za vladne nabave v zvezi s pristopom Združenega kraljestva Velika Britanija in Severna Irska k Revidiranemu sporazumu o vladnih nabavah v okviru njegovega izstopa iz Evropske unije

text:
                  4.3.2019

                  SL

                  Uradni list Evropske unije

                  L 63/12

         SKLEP SVETA (EU) 2019/349
         z dne 22. februarja 2019
         o določitvi stališča, ki se v imenu Evropske unije zastopa v Odboru Svetovne trgovinske organizacije za vladne nabave v zvezi s pristopom Združenega kraljestva Velika Britanija in Severna Irska k Revidiranemu sporazumu o vladnih nabavah v okviru njegovega izstopa iz Evropske unije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Unija je pogodbenica Revidiranega sporazuma o vladnih nabavah (v nadaljnjem besedilu: Revidirani sporazum GPA), njene države članice pa so v Revidiranemu sporazumu GPA zajete v skladu s pravom Unije.

                     (2)

                     Združeno kraljestvo je 29. marca 2017 predložilo uradno obvestilo o nameri o izstopu iz Unije v skladu s členom 50 Pogodbe o Evropski uniji. Pogodbi se bosta za Združeno kraljestvo prenehali uporabljati z dnem začetka veljavnosti sporazuma o izstopu, sicer pa dve leti po navedenem uradnem obvestilu, in sicer od 30. marca 2019, razen če Evropski svet po dogovoru z Združenim kraljestvom soglasno sklene, da se to obdobje podaljša. Od navedenega datuma se bo Revidirani sporazum GPA za Združeno kraljestvo samodejno prenehal uporabljati.

                     (3)

                     Združeno kraljestvo je 1. junija 2018 ob podpori Unije zaprosilo za pristop k Revidiranemu sporazumu GPA.

                     (4)

                     V skladu s členom XXII(2) Revidiranega sporazuma GPA lahko katera koli članica STO pristopi k navedenemu sporazumu pod pogoji, o katerih se dogovorijo zadevna članica in pogodbenice, pri čemer se ti pogoji navedejo v sklepu, ki ga sprejme Odbor za vladne nabave (v nadaljnjem besedilu: Odbor GPA). Pristop se izvede z deponiranjem listine o pristopu, v kateri so navedeni tako dogovorjeni pogoji, pri generalnem direktorju STO. Revidirani sporazum GPA začne veljati za članico, ki pristopi k njemu, trideseti dan po deponiranju listine o pristopu.

                     (5)

                     Obveznosti Združenega kraljestva v zvezi s pokritostjo dostopa do trga vladnih nabav so določene v njegovi končni ponudbi, ki je bila pogodbenicam Sporazuma GPA (v nadaljnjem besedilu: pogodbenice) razposlana 2. oktobra 2018.

                     (6)

                     Končna ponudba Združenega kraljestva je ustrezna, ker obveznosti Združenega kraljestva o pokritosti Uniji nudijo največjo pokritost, ki jo ima trenutno Združeno kraljestvo na podlagi seznama Unije v okviru Sporazuma GPA, kar ustreza pokritosti, ki jo ima trenutno Združeno kraljestvo kot država članica na podlagi seznama Unije. Unija bi morala zagotoviti vzajemno obravnavo in prilagoditi svoj seznam, da bi zagotovila ustrezno raven dostopa do gospodarskih subjektov Združenega kraljestva v skladu z Revidiranim sporazumom GPA. Poleg tega so na seznamu Unije iz Dodatka I k Revidiranemu sporazumu GPA potrebna pojasnila, saj Združeno kraljestvo v skladu z Revidiranim sporazumom GPA ne bo več zajeto v navedeni seznam. Ti pogoji, kot so navedeni v Prilogi k temu sklepu, bodo postali del pogojev za pristop Združenega kraljestva k Revidiranemu sporazumu GPA in se bodo odražali v sklepu, ki ga bo Odbor GPA sprejel ob pristopu Združenega kraljestva.

                     (7)

                     Zato je primerno, da se v zvezi s pristopom Združenega kraljestva k Revidiranemu sporazumu GPA določi stališče, ki se v imenu Unije zastopa v Odboru GPA.

                     (8)

                     V primeru sporazuma o izstopu med Združenim kraljestvom in Unijo, v katerem je določeno prehodno obdobje, v katerem bi se za Združeno kraljestvo in v njem uporabljalo pravo Unije, bi Unija morala obvestiti druge pogodbenice Sporazuma GPA, da je treba za namene Revidiranega sporazuma GPA v tem prehodnem obdobju Združeno kraljestvo obravnavati kot državo članico. Zato bi bilo Združeno kraljestvo v Revidirani sporazum GPA zajeto do datuma izteka dogovorjenega prehodnega obdobja. V tem primeru bi moralo Združeno kraljestvo predložiti posodobljen sklop odgovorov na kontrolni seznam vprašanj najpozneje tri mesece pred iztekom prehodnega obdobja. Odbor GPA bo takrat pregledal posodobljeni sklop odgovorov Združenega kraljestva na kontrolni seznam vprašanj in pripravil ustrezen sklep.

                     (9)

                     Čeprav Združeno kraljestvo ne bo tretja država, ko bo Odbor GPA odločal o pristopu Združenega kraljestva k Revidiranemu sporazumu GPA, je v interesu Unije, da zagotovi, da bo Revidiran sporazum GPA začel za Združeno kraljestvo veljati od datuma, ki sledi datumu, ko se za Združeno kraljestvo in v njem preneha uporabljati pravo Unije. Do izstopa iz Unije je Združeno kraljestvo še vedno država članica, ki ima vse pravice in obveznosti, ki izhajajo iz Pogodb, vključno s spoštovanjem načela lojalnega sodelovanja.

                     (10)

                     Če se pravo Unije še naprej uporablja za Združeno kraljestvo in v njem, bi bilo treba Komisijo pooblastiti, da v 30 dneh po deponiranju listine Združenega kraljestva o pristopu v imenu Unije uradno obvesti Odbor GPA, da je v skladu s pravom Unije Združeno kraljestvo še vedno zajeto v Revidirani sporazum GPA –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa v Odboru za vladne nabave (v nadaljnjem besedilu: Odbor GPA), je, da se odobri pristop Združenega kraljestva k Revidiranemu sporazumu o vladnih nabavah (v nadaljnjem besedilu: Revidirani sporazum GPA) v skladu s pogoji iz člena 2 tega sklepa in pogoji za pristop iz Priloge k temu sklepu, če položaj drugih pogodbenic Sporazuma GPA ne vpliva negativno na interese Unije.

            Člen 2
            Stališče, ki se zastopa v imenu Unije v skladu s členom 1, je pogojeno s tem, da sklep Odbora GPA vsebuje določbe, ki zagotavljajo naslednje:

                        1.

                        če sporazuma o izstopu med Združenim kraljestvom in Unijo, ki bi določal prehodno obdobje, ne bo, se Združenemu kraljestvu dovoli, da deponira listino o pristopu pri generalnem direktorju STO, če to stori:

                                    (a)

                                    ne prej kot 30 dni pred datumom, ko Združeno kraljestvo preneha biti država članica, in

                                    (b)

                                    v šestih mesecih po datumu sklepa Odbora GPA, razen če navedeni odbor podaljša obdobje za predložitev listine;

                        2.

                        šteje se, da listina o pristopu Združenega kraljestva ni bila deponirana v smislu člena XXIV(2) Sporazuma GPA iz leta 1994 in člena XXII(2) Revidiranega sporazuma GPA, če v 30 dneh po deponiranju Unija uradno obvesti Odbor GPA, da je v skladu s pravom Unije Združeno kraljestvo še vedno zajeto v Revidirani sporazum GPA.

            Člen 3
            Če se bo pravo Unije še naprej uporabljalo za Združeno kraljestvo in v njem, se Komisijo pooblasti, da v 30 dneh po deponiranju listine Združenega kraljestva o pristopu v imenu Unije uradno obvesti Odbor GPA, da je v skladu s pravom Unije Združeno kraljestvo še vedno zajeto v Revidirani sporazum GPA.

            Člen 4
            Ta sklep začne veljati na dan sprejetja.

            V Bruslju, 22. februarja 2019

                  Za Svet

                  Predsednik

               G. CIAMBA

            PRILOGA

               POGOJI EU ZA SAMOSTOJNI PRISTOP ZDRUŽENEGA KRALJESTVA K SPORAZUMU O JAVNIH NAROČILIH

            Ob začetku veljavnosti Sporazuma o javnih naročilih samostojno za Združeno kraljestvo:

                        —

                        točka 1 oddelka 2 („Centralni državni organi naročniki držav članic EU“) Priloge 1 k Dodatku I Evropske unije v skladu z revidiranim sporazumom se glasi:

                                       „1.

                                       Za blago, storitve, ponudnike in izvajalce storitev iz Lihtenštajna, Švice, Islandije, Norveške, Nizozemske v zvezi z Arubo ter Združenega kraljestva naročila vseh centralnih državnih organov naročnikov držav članic EU. Spodnji seznam je okviren.“;

                        —

                        oddelek 2 Priloge 6 k Dodatku I Evropske unije v skladu z revidiranim sporazumom se glasi:

                           „Koncesijske pogodbe za izvajanje del so, če jih oddajo subjekti iz prilog 1 in 2, vključene v režim nacionalne obravnave ponudnikov gradbenih storitev iz Islandije, Lihtenštajna, Norveške, Nizozemske v imenu Arube, Švice, Črne gore in Združenega kraljestva, pod pogojem, da je njihova vrednost enaka ali presega 5 000 000 SDR, ter za ponudnike gradbenih storitev iz Koreje; pod pogojem, da je njihova vrednost enaka ali presega 15 000 000 SDR.“,

                        —

                        s sprotno opombo k naslovu „Evropska unija“ v prilogah k Dodatku I Evropske unije v skladu z revidiranim sporazumom in naslovu „Evropska unija“ v skladu s sporazumom iz leta 1994 se vključi naslednja opomba:

                           „Vse navedbe javnih naročnikov in naročnikov Združenega kraljestva, ki so trenutno vključene v priloge k Dodatku I Evropske unije, so zastarele.“